**Prva provjera projekta**

Poštovane kolegice i kolege,   
  
Kako smo se dogovorili početkom semestra, te tijekom predavanja potvrdili, projektne zadatke na prvu provjeru potrebno je dostaviti do nedjelje 30.04.2017. godine. Programsko rješenje i dokumentaciju je potrebno predati na GitHub u repozitorij kreiran za vaš tim do navedenog datuma.

* Kao što znate dokumentacija bi trebala sadržavati
  + **Projektnu dokumentaciju -**Svrha i cilj ovoga poglavlja su dati uvid u osnovne elemente projekta razvoja programskog proizvoda. Projekt treba biti vođen odabranom metodikom razvoja (OBVEZNO koristiti fazni pristup razvoja softvera, uz vlastiti izbor modela), koja će definirati sve faze i aktivnosti projektnog tima. Također, ova dokumentacija služi projektnom menadžmentu kako bi u svakom trenutku imao uvid u projektne metrike i ostvarenja projektnog tima. Važna poglavlja u ovoj dokumentaciji su:
    - Projektni plan
      * definiran projektni tim
      * terminski plan projekta
      * zaduženja članova tima
      * proračun i budžet projekta
      * ponuda naručitelju
    - Podaci o provedbi projekta
      * definirane metrike
      * izvješće o provedbi
      * analiza metrika i plan korekcije
  + **Tehničku dokumentaciju -**Svrha i cilj ove dokumentacije je raspis svih tehničkih specifikacija programskog proizvoda i to u svakoj fazi razvoja. Artefakti koji ulaze u tehničku dokumentaciju ovise o odabranoj metodici razvoja (u kojoj su jasno definirani izlazni artefakti iz svake faze), ali i o spretnosti projektnog tima da kvalitetno i nedvosmisleno prenesu informacije i zahtjeve korisnika sve do konačnog proizvoda. Za većinu artefakata koji se kreiraju u ovom procesu postoje definirani standardi i primjeri dobre prakse, kao što su *IEEE Std 830-1998, Software Requirements Specifications* standard ili *IEEE Std 1016-2009, Software Design Descriptions* standard. Ipak, svaki projekt razvoja je specifičan i jedinstven i projektni tim ima slobodu izbora alata i tehnika kojima će postići željene ciljeve. Važna poglavlja i važne tehnike koje bi trebalo uključiti u ovu dokumentaciju su:
    - Specifikacija zahtjeva (detaljna)
    - Opis dizajna sustava (dizajn arhitekture, dizajn strukture, UML dijagrami slučajeva korištenja s detaljnim opisiom, slijed i/ili aktivnost, klase i drugi... te obvezno kreiranje dijagrama podataka)
    - Ostali implementacijski artefakti
    - Podaci o testiranju
  + **Korisnička dokumentacija** - dokumentacija koja sadrži upute za korištenje programa. Trebala bi biti kontekstualno osjetljiva i dostupna korisniku na tipku F1. U ovoj fazi može biti implementirana samo djelomično.
* Kreirani programski kod (klase i metode) bi trebao biti detaljno komentiran.

**Napomena:** Materijali potrebni za specifikaciju zahtjeva, projektni plan, te opis dizajna sustava dostupni su u sekciji Materijali za studente (predavanja i dodatni materijali).